CELEX: 32007D0015(01)
Language: mt
Date: 2007-11-22 00:00:00
Title: 2007/850/KE: Deċiżjoni tal-Bank Ċentrali Ewropew tat- 22 ta’ Novembru 2007 li temenda d-Deċiżjoni BĊE/2001/16 dwar l-allokazzjoni tad-dħul monetarju tal-banek ċentrali nazzjonali ta’ Stati Membri parteċipanti mis-sena finanzjarja 2002 (BĊE/2007/15)

19.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 333/86
            
         DEĊIŻJONI TAL-BANK ĊENTRALI EWROPEW
   tat-22 ta’ Novembru 2007
   li temenda d-Deċiżjoni BĊE/2001/16 dwar l-allokazzjoni tad-dħul monetarju tal-banek ċentrali nazzjonali ta’ Stati Membri parteċipanti mis-sena finanzjarja 2002
   (BĊE/2007/15)
   (2007/850/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn issa, ‘l quddiem “l-Istatut tas-SEBĊ”), b’mod partikolari l-Artikolu 32,
   Billi:
   
               (1)
            
            
               L-Artikolu 32 ta’ l-Istatut tas-SEBĊ jistabbilixxi regoli ġenerali għall-allokazzjoni tad-dħul monetarju tal-banek ċentrali nazzjonali (BĊNi) ta’ Stati Membri li adottaw l-euro. Ir-regoli ġenerali stabbiliti fl-Artikolu 32 ta’ l-Istatut tas-SEBĊ japplikaw ukoll għad-dħul li jirriżulta mill-kanċellament ta’ karti ta’ flus euro li jkunu ġew irtirati miċ-ċirkolazzjoni.
            
         
               (2)
            
            
               L-Artikolu 32.5 ta’ l-Istatut tas-SEBĊ jispeċifika li s-somma tad-dħul monetarju tal-BĊNi hija allokata lill-BĊNi f’proporzjon ma’ l-ishma mħallsa tagħhom fil-kapital tal-BĊE. Skond l-Artikolu 32.7 ta’ l-Istatut tas-SEBĊ, il-Kunsill Governattiv huwa kompetenti biex jieħu l-miżuri l-oħra kollha meħtieġa għall-applikazzjoni ta’ l-Artikolu 32. Dan jinkludi l-kompetenza li jqis il-fatturi l-oħra meta jiddeċiedi dwar l-allokazzjoni tad-dħul li jirriżulta mill-kanċellament ta’ karti ta’ flus euro li jkunu ġew irtirati miċ-ċirkolazzjoni. F’dan il-kuntest, il-prinċipji tat-trattament ugwali u fairness jeħtieġu li jitqies il-perijodu ta’ żmien li matulu l-karti ta’ flus euro irtirati jkunu nħarġu. L-iskema ta’ allokazzjoni għal dan id-dħul speċifiku għandha għalhekk tirrifletti kemm is-sehem relevanti fil-kapital tal-BĊE u kemm it-tul tal-fażi tal-ħruġ.
            
         
               (3)
            
            
               L-irtirar ta’ karti ta’ flus euro jeħtieġ li jkun irregolat b’deċiżjonijet separati li għandhom jittieħdu skond l-Artikolu 5 tad-Deċiżjoni BĊE/2003/4 ta’ l-20 ta’ Marzu 2003 dwar id-denominazzjonijiet, l-ispeċifikazzjonijiet, ir-riproduzzjoni, l-iskambju u l-irtirar ta’ karti ta’ flus euro (1).
            
         
               (4)
            
            
               Din id-Deċiżjoni hija mingħajr preġudizzju għall-passivi t’awtoritajiet tal-ħruġ, skond id-Deċiżjoni BĊE/2001/15 tas-6 ta’ Diċembru 2001 dwar il-ħruġ ta’ karti ta’ flus euro (2).
            
         
               (5)
            
            
               L-Artikolu 14(2) tal-Linja Gwida BĊE/2007/2 tas-26 t’April 2007 dwar is-Sistema Trans-European Automated Real-time Gross settlement Express Transfer (TARGET2) (3) jistabbilixxi li s-sistema TARGET2 se tissostitwixxi s-sistema TARGET ta’ bħalissa. Il-BĊNi ta’ l-Istati Membri li adottaw l-euro se jemigraw għat-TARGET2 skond l-iskeda speċifikata fl-Artikolu 13 tal-Linja Gwida BĊE/2007/2. Barra minn dan, ċerti BĊNi ta’ l-Istati Membri li m’adottawx l-euro se jikkunnettjaw mat-TARGET2 abbażi ta’ ftehim separat mal-BĊE u l-BĊNi ta’ l-Istati Membri li adottaw l-euro. Jinħtieġ għalhekk li jiġu aġġornati r-referenzi għat-“TARGET” fid-Deċiżjoni BĊE/2001/16 tas-6 ta’ Diċembru 2001 dwar l-allokazzjoni tad-dħul monetarju tal-banek ċentrali nazzjonali ta’ Stati Membri parteċipanti mis-sena finanzjarja 2002 (4).
            
         
               (6)
            
            
               Jinħtieġu wkoll xi tibdiliet oħra għad-Deċiżjoni BĊE/2001/16 fir-rigward tal-kejl tad-dħul monetarju u t-trattament ta’ karti ta’ flus euro frontloaded,
            
         IDDEĊIEDA KIF ĠEJ:
   Artikolu 1
   Id-Deċiżjoni BĊE/2001/16 hija emendata kif ġej:
   
               1.
            
            
               L-Artikolu 1 huwa emendat kif ġej:
               Jiddaħħlu d-definizzjonijiet li ġejjin wara d-definizzjoni ta’ “rata ta’ referenza ta’ kuljum tal-kambju fi flus barranin”:
               
                           “(n)
                        
                        
                           ‘karti ta’ flus euro irtirati’ tfisser kull tip jew serje ta’ karta ta’ flus euro li jkunu ġew irtirati miċ-ċirkolazzjoni b’deċiżjoni tal-Kunsill Governattiv meħuda skond l-Artikolu 5 tad-Deċiżjoni BĊE/2003/4;
                        
                     
                           (o)
                        
                        
                           ‘skema tal-ħruġ’ tfisser l-iskema medja tal-kapital sottoskritt matul il-fażi tal-ħruġ ta’ xi tip jew serje ta’ karti ta’ flus euro irtirati;
                        
                     
                           (p)
                        
                        
                           ‘fażi tal-ħruġ’, fir-rigward ta’ tip jew serje ta’ karta ta’ flus euro, tfisser il-perijodu li jibda mid-data li fiha l-ewwel ħarġa ta’ karta ta’ flus euro ta’ dan it-tip jew serje tiġi rreġistrata fil-bażi tar-riżerva, u li jispiċċa fid-data li fiha l-aħħar ħarġa ta’ karta ta’ flus euro ta’ dan it-tip jew serje tiġi rreġistrata fil-bażi tal-passiv;
                        
                     
                           (q)
                        
                        
                           ‘tikkanċella’ tfisser l-eliminazzjoni ta’ karti ta’ flus euro irtirati mill-partita tal-karta tal-bilanċ ‘karti ta’ flus fiċ-ċirkolazzjoni’.”
                        
                     
         
               2.
            
            
               L-Artikolu 3(3) huwa sostitwit b’li ġej:
               “3.   Fejn il-valur ta’ dak l-attiv li jista’ jiġi assenjat ta’ xi BĊN jeċċedi jew ikun anqas mill-valur tal-bażi tiegħu tal-passiv, id-differenza għandha tiġi bbilanċjata billi tiġi applikata r-rata ta’ referenza għall-valur tad-differenza.”
            
         
               3.
            
            
               Jiddaħħal l-Artikolu 5a li ġej wara l-Artikolu 5:
               “Artikolu 5a
               Kalkolu w allokazzjoni tad-dħul li jirriżulta mill-kanċellament ta’ karti ta’ flus euro
               1.   Karti ta’ flus euro għandhom jibqgħu parti mill-bażi tal-passiv sakemm jiġu skambjati jew ikkanċellati, liema minnhom iseħħ l-ewwel.
               2.   Il-Kunsill Governattiv jista’ jiddeċiedi li l-kanċellament ta’ karti ta’ flus euro irtirati, f’liema każ għandu jispeċifika d-data tal-kanċellament u l-ammont totali tal-provvediment li għandu jsir għal dawk il-karti ta’ flus euro irtirati li jkun mistenni li jkunu għad iridu jiġu skambjati.
               3.   Karti ta’ flus euro għandhom jiġu kkanċellati kif ġej:
               
                           (a)
                        
                        
                           Fid-data tal-kanċellament, il-partiti tal-karta tal-bilanċ tal-BĊE u tal-BĊNi ‘karti ta’ flus fiċ-ċirkolazzjoni’ għandhom jitnaqqsu bl-ammont totali ta’ karti ta’ flus euro irtirati li jkunu għadhom fiċ-ċirkolazzjoni. Għal dan l-iskop, l-ammonti attwali ta’ karti ta’ flus euro irtirati li jkunu tqiegħdu fiċ-ċirkolazzjoni għandhom jiġu aġġustati għall-ammonti pro-rata tagħhom ikkalkulati skond l-iskema tal-ħruġ, u d-differenzi għandhom jiġu settled bejn il-BĊE u l-BĊNi.
                        
                     
                           (b)
                        
                        
                           L-ammont aġġustat ta’ karti ta’ flus euro irtirati għandu jiġi kkanċellat mill-partita tal-karta tal-bilanċ ‘karti ta’ flus fiċ-ċirkolazzjoni” lill-kontijiet tal-profitt u t-telf tal-BĊNi.
                        
                     
                           (ċ)
                        
                        
                           Kull BĊN għandu jistabbilixxi provvediment għal karti ta’ flus euro irtirati li jkun mistenni li jkunu għad iridu jiġu skambjati. Il-provvediment għandu jkun ekwivalenti għas-sehem tal-BĊN relevanti fl-ammont totali tal-provvediment ikkalkulat bl-użu ta’ l-iskema tal-ħruġ.
                        
                     4.   Karti ta’ flus euro irtirati li huma skambjati wara d-data tal-kanċellament għandhom ikunu rreġistrati fil-kotba tal-BĊN li jkun aċċettahom. Il-fluss ‘il ġewwa ta’ karti ta’ flus euro irtirati għandu jkun iddistribwit mill-ġdid bejn il-BĊNi ta’ lanqas darba f’sena, billi tiġi applikata l-iskema tal-ħruġ, u d-differenzi għandhom jiġu settled bejniethom. Kull BĊN għandu jpaċi l-ammont pro-rata kontra l-provvediment tiegħu jew, fil-każ li l-fluss ‘il ġewwa jeċċedi l-provvediment, jirreġistra spiża korrispondenti fil-kont tiegħu tal-profitt u t-telf.
               5.   Il-Kunsill Governattiv għandu jirrevedi kull sena l-ammont totali tal-provvediment.”
            
         
               4.
            
            
               L-Anness I huwa emendat skond l-Anness I ma’ din id-Deċiżjoni.
            
         
               5.
            
            
               L-Anness II huwa emendat skond l-Anness II ma’ din id-Deċiżjoni.
            
         
               6.
            
            
               Ir-referenzi kollha fid-Deċiżjoni BĊE/2001/16 għat-“TARGET” għandhom jiġu interpretati bħala referenzi għat-“TARGET2” ladarba l-BĊN relevanti jkun emigra għat-TARGET2.
            
         Artikolu 2
   Dispożizzjoni finali
   Din id-Deċiżjoni għandha tidħol fis-seħħ fl-1 ta’ Jannar 2008.
   
      Magħmula fi Frankfurt am Main, 22 ta’ Novembru 2007.
      
         
            Il-President tal-BĊE
         
         Jean-Claude TRICHET
      
   
   
      (1)  ĠU L 78, 25.3.2003, p. 16.
   
      (2)  ĠU L 337, 20.12.2001, p. 52. Id-Deċiżjoni kif emendata l-aħħar bid-Deċiżjoni BĊE/2006/25 (ĠU L 24, 31.1.2007, p. 13).
   
      (3)  ĠU L 237, 8.9.2007, p. 1.
   
      (4)  ĠU L 337, 20.12.2001, p. 55. Id-Deċiżjoni kif emendata l-aħħar bid-Deċiżjoni BĊE/2006/7 (ĠU L 148, 2.6.2006, p. 56).
   
      ANNESS I
      L-Anness I mad-Deċiżjoni BĊE/2001/16 huwa emendat kif ġej.
      Jiddaħħal is-subparagrafu li ġej fit-tmiem tal-paragrafu 1 f’Parti A:
      
         “Fil-każ li d-data tal-bidla tal-flus kontanti hija jum li fih it-TARGET/TARGET2 tkun magħluqa, il-passiv ta’ BĊN ġdid ta’ l-Ewrosistema li jirriżulta minn karti ta’ flus ewro li jkunu ġew frontloaded skond il-Linja Gwida BĊE/2006/9 ta’ l-14 ta’ Lulju 2006 dwar ċerti preparazzjonijiet għall-bidla tal-flus kontanti għall-ewro u dwar il-frontloading u s-sub-frontloading ta’ karti ta’ flus u muniti ewro barra ż-żona ta’ l-ewro (1), u li jkunu mbagħad daħlu fiċ-ċirkolazzjoni qabel id-data tal-bidla tal-flus kontanti, jagħmel parti mill-bażi tal-passiv (bħala parti mill-kontijiet korrispondenti taħt il-partita tal-passiv 10.4 tal-HBS) sakemm il-passiv isir parti mill-passiv intra-Ewrosistema li jirriżulta mit-tranżazzjonijiet tat-TARGET/TARGET2.
      
      
   
      ANNESS II
      L-Anness II mad-Deċiżjoni BĊE/2001/16 huwa emendat kif ġej.
      Jiddaħħal il-paragrafu li ġej fit-tmiem ta’ Parti A, wara t-tmiem tal-paragrafu li jgħid “skond kif fil-31 ta’ Diċembru 2002”:
      
                  “6.
               
               
                  talbiet li jirriżultaw minn karti ta’ flus ewro li jkunu ġew frontloaded skond il-Linja Gwida BĊE/2006/9 u li jkunu mbagħad daħlu fiċ-ċirkolazzjoni qabel id-data tal-bidla tal-flus kontanti (parti mill-partita ta’ l-attiv 4.1 tal-HBS sad-data tal-bidla tal-flus kontanti u minn hemm ’il quddiem parti mill-kontijiet korrispondenti taħt il-partita ta’ l-attiv 9.5 tal-HBS), imma sakemm biss dik it-talba ssir parti mit-talbiet intra-Ewrosistema li jirriżultaw mit-tranżazzjonijiet tat-TARGET/TARGET2.”